
[image: image1]

И Н Ф О Р М А Ц И Я

за

получени предложения и възражения и степента на отразяването им по изпратени проект на насоки за кандидатстване по BG65BVPR001-1.012  Процедура № 2 Специфична цел 1 „Европейско интегрирано управление на границите“ и Специфична цел 2 „Обща визова политика“ “
	Получени коментари и предложения по проекта на документация  
	Степен на отразяване на получените предложения и становища на Управляващия орган:

	Министерство на външните работи, изх. № КОВ-04-02-12/10.07.2026 г.
 I. „По отношение на Специфична цел 2 (СЦ 2) „Обща визова политика“ с конкретен бенефициер МВнР предлагаме срокът за подаване на проектно предложение по Операция № 1

„Осъвременяване на хардуерните и софтуерните ресурси, обслужващи Националната визова информационна система“ да бъде увеличен от 30 дни на минимум 60 дни (до 23:59 ч. на деня, в който изтича срокът).

Мотивите за предложеното изменение са следните:

В рамките на Операция № 1, по която МВнР ще кандидатства с проектно предложение, се предвижда модернизиране на Националната визова информационна система чрез доставка на хардуерни и софтуерни компоненти. В тази връзка съгласно разпоредбата на чл. 7в, ал. 2, т. 10 от

Закона за електронното управление и чл. 53, ал. 1 от Наредбата за общите изисквания към информационните системи, регистрите и електронните административни услуги проектното предложение подлежи на задължителна проверка за съответствие и утвърждаване от министъра на иновациите и дигиталната трансформация с оглед включване в  обхвата на бъдещия проект на дейности в областта на информационните и комуникационните технологии.

Съгласно изискванията на Министерството на иновациите и дигиталната трансформация (действащо като правоприемник на Министерството на електронното управление), както и съгласно чл. 16 и сл. от утвърдените със заповед № МЕУ-1857/14.02.2025 г. на министъра на електронното управление Правила за извършване на проверки на проектни предложения и дейности, както и на технически спецификации за обществени поръчки по чл. 58а от Закона за електронното управление (https://egov.government.bg/wps/portal/ministry-meu/home/budget-project-control/approval-project-proposals), срокът за утвърждаване на проектни предложения в областта на информационните и комуникационните технологии е четиринадесетдневен, а срокът за отстраняване на констатирани несъответствия съобразно предписанията е едномесечен.

Във връзка с гореизложеното и отчитайки времето за подготовка на проектното предложение, вътрешното съгласуване в администрацията на МВнР и външната проверка за съответствие от Министерството на иновациите и дигиталната трансформация, е налице реална възможност от натрупване на последователни срокове, които биха могли да надхвърлят посочения в Насоките за кандидатстване 30-дневен срок за подаване на проектно предложение.

Представените по-горе мотиви по т. 1 обуславят необходимостта от изменение на т. 24 „Краен срок за подаване на проектните предложения“ от проекта на Насоки за кандидатстване.“
II. По отношение на Специфична цел 2 (СЦ 2) „Обща визова политика“ с конкретен бенефициер МВнР предлагаме към списъка с доказателства за предложените индикативни цени за активи и услуги да бъде добавена следната възможност за доказване на стойности: индикативна оферта, представена от системния интегратор съгласно § 45, ал. 1 (изм. и доп., ДВ, бр. 55 от 16 юни 2026 г.) от Преходните и заключителни разпоредби към Закона за електронното управление (ЗЕУ). 

Мотивите за предложеното изменение са следните: 
Съгласно § 45, ал. 1 от Преходните и заключителни разпоредби към Закона за изменение и допълнение на ЗЕУ системната интеграция се осъществява от „Информационно обслужване“ (ИО) АД (системен интегратор), а услугите и дейностите за системна интеграция са проекти по смисъла на § 1, т. 43 от Допълнителните разпоредби към ЗЕУ. 

В продължение на изложеното и по смисъла на т. 32 от Решение № 522/22.07.2022 г. на МС и Решение № 442/26.06.2024 г. на МС „при изпълнение на своите функции, свързани с дейности по системна интеграция, МВнР възлага изпълнението на тези дейности на ИО АД“. 

Съгласно Решение № 56/21.01.2026 г. на МС системната интеграция следва да се изпълнява съобразно утвърдени Насоки за уеднаквяване на практиката по определяне и прилагане на дейностите по системна интеграция по чл. 7с от Закона за електронното управление (съкр. Насоките). 
В продължение на гореизложеното и съгласно раздел VII „Изпълнение на договори за системна интеграция” от Насоките „Когато договор за системна интеграция е сключен за изпълнение на проект със средства от Европейските фондове при споделено управление, „Информационно обслужване“ АД задължително превъзлага изпълнението на трето лице при спазване принципите на свободна и лоялна конкуренция, равнопоставеност, спазване на основните права и недопускане на дискриминация“. 

С оглед на обстоятелството, че МВнР е задължено да възлага дейностите по системна интеграция на националния системен интегратор ИО АД съгласно Решение № 522 от 22 юли 2022 г. на МС и Решение № 442 от 26 юни 2024 г. на МС, приложимият способ за определяне на прогнозната стойност за всяка стока или услуга за ИКТ или е-управление е чрез индикативна оферта, получена от системния интегратор (приложимо само за административните органи, посочени в Решение № 727 от 05.12.2019 г. на МС с последващите изменения и допълнения). Този подход съответства изцяло на изисквания на ЗЕУ, доколкото този закон се явява специална уредба в контекста на това, че системната интеграция по глава първа „а“, раздел IV от ЗЕУ се осъществява от ИО АД, действащо като публичен възложител само при възлагане на дейностите по чл. 7с. 

В допълнение към изложеното, моля да имате предвид, че определянето на прогнозна стойност е регламентирано в цитираните по-горе Правила за извършване на проверки на проектни предложения и дейности, както и на технически спецификации за обществени поръчки по чл. 58а от Закона за електронното управление. Съгласно чл. 15 (Раздел III „Аргументация на прогнозната стойност“) във връзка с чл. 3, ал. 1, т. 9 от Правилата индикативният бюджет за всяка стока или услуга за ИКТ или е-управление се определя вследствие на: 

„1) проведени пазарни консултации съгласно чл. 21, ал. 2 от ЗОП (ако са проведени такива) или 
2) други подходящи източници на информация, ако не са проведени пазарни консултации, както следва: 
- изпратени/публикувани запитвания и минимум 2 броя индикативни оферти, получени не по-рано от 12 месеца преди датата на кандидатстване, или 
- сключени договори със сходен предмет, от които може по ясен начин да се определи стойността на услугата в новата обществена поръчка, или 
- минимум 2 броя хипервръзки (линкове) към интернет страници на потенциални доставчици/изпълнители, съдържащи информация за цената на съответната услуга/продукт, като е препоръчително информацията да бъде систематизирана в таблица „Аргументация на прогнозната стойност“, или 
- (приложимо само за административните органи, посочени в Решение на Министерския съвет № 727/05.12.2019 г.) – индикативна оферта, представена от системния интегратор, съгл. § 45 (1) (доп. - дв, бр. 102 от 2019 г. в сила от 29.11.2019 г.) от Преходните и заключителни разпоредби към Закона за електронното управление или подписан План-график, с включени дейности със съответната цена преди изпращане на предложението, или 
- (приложимо само за проектни предложения/дейности за внедряване/надграждане на готови програмни продукти с лиценз на право Стр. 4 от 4 

на ползване) – индикативна оферта, предоставена от фирмата, собственик на авторските права на информационната система.“ 
В тази насока са и указанията на МЕУ при попълване на задължителните полета в модул „Регистър на проектите“ от Информационната система за извършване на предварителен, текущ и последващ контрол по целесъобразност в областта на електронното управление и използването на информационните и комуникационните технологии. В посочения „Регистър на проектите“, в поле „Аргументация за избраната прогнозна стойност на дейност за ИКТ или е-управление“ (приложени са 2 бр. екранни снимки за илюстрация) бенефициерът попълва приложимата опция за доказване на прогнозната стойност на дейностите от проектното предложение, която в случая се явява опция „Индикативна оферта, представена от системния интегратор, съгл. § 45 (1) (доп. - дв, бр. 102 от 2019 г. в сила от 29.11.2019 г.) от Преходните и заключителни разпоредби към Закона за електронното управление“. Вписването на данни в посочения „Регистър на проектите“ представлява първа фаза на контрол, проверка и утвърждаване на проектното предложение от министъра на иновациите и дигиталната трансформация, преди проектът да бъде насочен до Управляващия орган по ИУГВП за оценка на административното съответствие, на допустимостта и на качеството съгласно т. 21 „Критерии и методология за оценка на проектните предложения“ от Насоките за кандидатстване. 

В продължение на гореизложеното обръщаме внимание, че по предходна процедура от 2024 г. за кандидатстване с проектно предложение за надграждане на НВИС бе получен коментар от МЕУ през системата „Регистър на проектите“ за необходимостта от остойностяване чрез индикативна оферта на всички ИКТ дейности от системния интегратор с оглед на обстоятелството, че МВнР е включено в обхвата на Решение № 727/05.12.2019 г. на МС за възлагане на дейности на системния интегратор (чрез Решение № 522 от 22 юли 2022 г. на МС и Решение № 442 от 26 юни 2024 г. на МС за изменение на Решение № 727/05.12.2019 г. на МС). 

Представените по-горе мотиви по т. 2 от писмото обуславят необходимостта от допълнение на т. 23 „Списък на документите, които се подават на етап кандидатстване“ (по-конкретно т. 6 „Доказателства за предложените индикативни цени за активи и услуги“ към тази точка) от проекта на Насоки за кандидатстване, както и на раздел II „Разходи за материални активи“ от Инструкцията за разработване на бюджета.
Дирекция „Комуникационни и информационни системи“ – МВР, писмо рег. № 5290р-12442/13.07.2026 г.
По отношение на операция 6 „Следгаранционна поддръжка на видеонаблюдението на ГКПП“:
1. ДКИС предвижда в рамките на този проект да бъде осигурена следгаранционна поддръжка от 36 месеца, но предвид крайния срок за изпълнение на всички дейности по ИУГВП има голяма вероятност този срок да стане обективно неизпълним. Затова предлагам индикатор 1 за проект да отпадне или, ако се запази, да получим разяснения как индикаторът може да бъде променян в процеса на изпълнение на проекта при възникване на забавяния в рамките на процедурата за избор на Изпълнител.
2. Предлагам индикатор 2 за проекта да бъде записан: „Брой ГКПП, на които е осигурена поддръжка на оборудването“. Поддръжката обхваща цялото оборудване, инсталирано на съответното ГКПП (включително камерите и другите технически средства), като броят на отделните устройства не се отчита самостоятелно.

	I. Предложението се приема.
II. Предложението се приема частично.
Мотиви: Съгласно чл. 7с от ЗЕУ дейностите по системна интеграция включват предоставянето на услуги по изграждане, поддържане, развитие и наблюдение на работоспособността на информационните и комуникационните системи, използвани от административните органи, както и дейности, които осигуряват изпълнението на тези услуги. Съгласно § 45, ал. 1 от Преходните и заключителните разпоредби на ЗЕУ системната интеграция се осъществява от „Информационно обслужване“ АД като системен интегратор. Допълнително, съгласно Решение на Министерския съвет № 727/05.12.2019 г., изменено и допълнено с Решение № 522/22.07.2022 г. и Решение № 442/26.06.2024г. НВИС, поддържана и администрирана в МВнР, попада в приложното поле на чл. 7с от ЗЕУ.

Следователно при дейности, попадащи в приложното поле на чл. 7с от ЗЕУ,  МВнР следва да приложи специалния модел за възлагане чрез системния интегратор - „Информационно обслужване“ АД. Тази нормативно установена особеност следва да бъде отчетена и при определянето на подхода за доказване на прогнозната стойност на обществени поръчки, съгласно чл. 21 от ЗОП, и при доказване на стойността на дейностите включени в проектните предложения.

При изпълнение на дейности, финансирани със средства по Инструмента за управление на границите и визовата политика  2021 – 2027 в раздел 23 от Насоките, т. 6 „Доказателства за предложените индикативни цени за активи и услуги“, са изброени способите, с които могат да бъдат доказани индикативните цени на активи и услуги.  

В раздел VII „Изпълнение на договори за системна интеграция“ от насоките за уеднаквяване на практиката по определяне и прилагане на дейностите по системна интеграция по чл. 7с от Закона за електронното управление, приети с Решение на Министерския съвет № 56/21.01.2026 г. изрично e посочено следното: 

Когато договор за системна интеграция е сключен за изпълнение на проект със средства от Европейските фондове при споделено управление, „Информационно обслужване“ АД задължително превъзлага по реда на ЗОП изпълнението на трето лице.

При възлагане по реда на ЗОП, Системният интегратор определя изискванията към кандидатите и участниците като критерии за подбор, свързани с годност, икономическо и финансовото състояние на участниците, технически и професионални способности, изисквания по отношение на изпълнението (напр. наличие на валидна оторизация, прилагане на системи за управление на качеството и др.).

При възлагане по реда на ЗОП Системният интегратор действа като публичен възлагащ орган (възложител) и прилага правилата от ЗОП при стриктно прилагане на принципите на свободна и лоялна конкуренция, равнопоставеност, спазване на основните права и недопускане на дискриминация.

Приетите Насоки поставят изрично изискване да бъдат спазени общите принципи на ЗОП, включително принципите на публичност и прозрачност, свободна конкуренция, равнопоставеност и недопускане на дискриминация, регламентирани в чл. 2 от ЗОП. В този контекст е и обстоятелството, че  следва да се приеме, че при изпълнение на дейности по системна интеграция, финансирани със средства от Европейския съюз, системният интегратор  действа като публичен възложител и организира възлагането на конкретни дейности на трети лица при спазване на приложимите правила на ЗОП. По този начин определянето на прогнозната стойност на обществените поръчки следва да бъде извършено при спазване на изискванията на чл. 21 от ЗОП, съобразно които възложителят следва да определи реалистична стойност на възлагането въз основа на обективни критерии и налична пазарна информация.

В този смисъл при определяне на прогнозната стойност не следва да бъде изключвана възможността за използване на информация, предоставена от системния интегратор, тъй като произтича от специални нормативни правила, регламентиращи дейностите по системна интеграция. При това положение, индикативната оферта, предоставена от „Информационно обслужване“ АД, може да представлява доказателство за предложените индикативни цени за активи и услуги, съгласно раздел 23, т.6 от Насоките за кандидатстване, но при условие че е налице достатъчна проследимост относно начина на нейното формиране. За тази цел офертата следва да бъде придружена с документи, доказващи използваната методология за определяне на стойността – извършено пазарно проучване или консултация, използвани ценови източници и други данни в изпълнение на чл. 21 от ЗОП.

Предвид изложеното може да се приеме, че не е налице пречка в Насоките за кандидатстване да бъде включена възможност за доказване на предложените индикативни цени чрез индикативна оферта, представена от системния интегратор съгласно § 45, ал. 1 от ПЗР към ЗЕУ. Това следва да бъде допустимо при условие, че представената оферта е подкрепена с достатъчно документи, удостоверяващи начина на формиране на посочената стойност, с оглед гарантиране на принципите за прозрачност, ефективност и добро финансово управление на средствата от Европейския съюз.

1. Предложението не се приема.

Мотиви: В Насоките за кандидатстване, т. 24 „Краен срок за подаване на проектните предложения“ е посочено, че  индикативният срок за сключване на административен договор/издаване на заповед за предоставяне на безвъзмездна финансова помощ е през месец октомври 2026 г. В тази връзка е постижимо отчитането на 36 месеца по индикатор „Брой месеци, в които е осигурено следгаранционно обслужване (на изградената система от камери)“, операция 6 „Следгаранционна поддръжка на видеонаблюдението на ГКПП“.
2. Предложението се приема.

Наименованието на индикаторът ще бъде променено от „Брой поддържано оборудване“ на „Брой  ГКПП, на които е осигурена поддръжка на оборудването“.

